କୁଆଡ଼େ ଗଲେ ସ୍ୱାସ୍ଥ୍ୟମନ୍ତ୍ରୀ ନବ ଦାସ, କୋଭିଡ୍ ମୁଖ୍ୟ ପରିଚାଳକ କାହିଁକି ଚୁପ୍? ହଟ୍ସ୍ପଟ ତାଲିକାରେ ଖୋର୍ଦ୍ଧା, କଟକ ବଢ଼ାଇବ ଚିନ୍ତା - ସତ୍ଯର ସ୍ବର ନିର୍ଭୟ\nକୁଆଡ଼େ ଗଲେ ସ୍ୱାସ୍ଥ୍ୟମନ୍ତ୍ରୀ ନବ ଦାସ, କୋଭିଡ୍ ମୁଖ୍ୟ ପରିଚାଳକ କାହିଁକି ଚୁପ୍? ହଟ୍ସ୍ପଟ ତାଲିକାରେ ଖୋର୍ଦ୍ଧା, କଟକ ବଢ଼ାଇବ ଚିନ୍ତା\nକେନ୍ଦ୍ର ସରକାର ଯେଉଁ ୩୬ଟି କୋଭିଡ୍ ହଟ୍ସ୍ପଟ୍ ଚିହ୍ନଟ କରିଛନ୍ତି ସେହି ତାଲିକାରେ ୨୧ତମ ସ୍ଥାନରେ ଅଛି ଖୋର୍ଦ୍ଧା । କେବଳ ସେତିିକି ନୁହେଁ, ଆଗକୁ ଯେଉଁ କେତୋଟି ସହର କରୋନା ପାଇଁ ମୁନ୍ଦବ୍ୟଥାର କାରଣ ହେବାକୁ ଯାଉଛି ତା ଭିତରେ ଅଛି ଓଡ଼ିଶାର କଟକ । ଏହି ତାଲିକାର ଦ୍ୱିତୀୟ ସ୍ଥାନରେ କଟକ ରହିଥିବାରୁ, ଭୁବନେଶ୍ୱର ପରେ କଟକ ସରକାରଙ୍କର ଏବଂ ଲୋକଙ୍କ ଚିନ୍ତା ବଢ଼ାଇବ ।\nକିନ୍ତୁ ଲଗାତାର ଭାବେ ବିଏମ୍ସି କେବଳ ବାହାଦୂରୀ ନେବା ପାଇଁ ମିଛ ଆଶ୍ୱାସନା ଶୁଣାଇ ଆସୁଛି । ସମାନ ଅବସ୍ଥା ସିଏମ୍ସିର । ବିଏମସି କମିଶନର ପ୍ରେମଚନ୍ଦ୍ର ଚୌଧୁରୀ ଭୁବନେଶ୍ୱରରେ କରୋନା ସଂକ୍ରମିତଙ୍କ ସଂଖ୍ୟା କମିବା ଆରମ୍ଭ କରିଛି ବୋଲି ୩ ଦିନ ତଳୁ କହିଥିଲେ ହେଁ ଏ ପର୍ଯ୍ୟନ୍ତ ତା'ର କୌଣସି ସ୍ପଷ୍ଟ ଆଭାସ ମିଳିନାହିଁ ।\nକେନ୍ଦ୍ର ହଟ୍ସ୍ପଟ ତାଲିକାରେ ମହାରାଷ୍ଟ୍ରର ପୁନେ ନମ୍ବର ୱାନ୍ରେ ଅଛି । କେବଳ ସେପ୍ଟେମ୍ବର ମାସର ୧ରୁ ୨୦ ତାରିଖ ଭିତରେ ପଜିଟିଭ୍ ସଂଖ୍ୟା ୧ଲକ୍ଷ ୨୦ ହଜାର ଟପିଛି । ପ୍ରତିଦିନ ୬ ହଜାରରୁ ଅଧିକ ଆକ୍ରାନ୍ତ ଚିହ୍ନଟ ହେଉଛନ୍ତି । ଓଡ଼ିଶାରେ ଭୁବନେଶ୍ୱର ଏବଂ ଖୋର୍ଦ୍ଧାରେ ଏହି ସମୟ ଭିତରେ ସଂକ୍ରମିତ ହୋଇଛନ୍ତି ୧୪ ହଜାର ୨୭ ଜଣ । ହାରାହାରି ପ୍ରତିଦିନ ୭୦୦ରୁ ଅଧିକ ଆକ୍ରାନ୍ତ ଚିହ୍ନଟ ହେଉଛନ୍ତି । କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରଣାଳୟ ସଂକ୍ରମଣ ହାର କମାଇବାକୁ ଅଧିକ ପରୀକ୍ଷା କରିବା ପାଇଁ ପରାମର୍ଶ ଦେଇଛି ।\nକଟକ ସ୍ଥିତି ଦ୍ରୁତ ବିଗିଡ଼ିବାରେ ଲାଗିଛି । ଆଗକୁ ଏହା ଆଉ ଏକ ବଡ଼ ସଂକ୍ରମଣର ଉତ୍ସ ହୋଇ ଉଠିବାକୁ ଯାଉଛି । ସେପ୍ଟେମ୍ବର ପହିଲାରୁ ୨୦ ତାରିଖ ଭିତରେ କଟକରେ ସଂକ୍ରମିତଙ୍କ ସଂଖ୍ୟା ୮ ହଜାରରୁ ଅଧିକ ହୋଇଛି । ଏବେ ସାରା ସହରକୁ ବିଛେଇ ଯାଇ ସାରିଲାଣି କରୋନା । ଯଦି ଏହାକୁ ନିୟନ୍ତ୍ରଣ କରିବା ପାଇଁ ବିହିତ ପଦକ୍ଷେପ ନିଆନଯାଏ ତେବେ ଭୁବନେଶ୍ୱର ପରି ଏହା ମଧ୍ୟ ବଡ଼ ଚିନ୍ତାର କାରଣ ହେବ ।\nକେବଳ ଭୁବନେଶ୍ୱର ପରିସ୍ଥିତି ସଙ୍ଗୀନ ୧୯ ତାରିଖରେ ୩୪୨, ୨୦ରେ ୩୨୫, ୨୧ରେ ୩୦୬, ୨୨ରେ ୩୪୫ ଏବଂ ୨୩ରେ ୩୦୧ ଜଣ ଆକ୍ରାନ୍ତ ଚିହ୍ନଟ ହୋଇଛନ୍ତି । ଏବେ କେବଳ ଭୁବନେଶ୍ୱରରେ ମୋଟ ଆକ୍ରାନ୍ତଙ୍କ ସଂଖ୍ୟା ୧୯ ହଜାର ୫୪୪ ହେଲାଣି ।\nକେବଳ କୁ ପରିଚାଳନା ଯୋଗୁଁ ଏବଂ ବିଶେଷ କରି ବିଏମ୍ସି କାରଣରୁ ରାଜଧାନୀରେ କରୋନା ଦୁର୍ଦ୍ଦଶା ଓ ଆତଙ୍କ ବଢ଼ିଛି । ଠିକ୍ ସମୟରେ ପରୀକ୍ଷା ରିପୋର୍ଟ ଆସୁନାହିଁ । ପ୍ରାଣ ହରାଉଥିବା ଆକ୍ରାନ୍ତଙ୍କ ସମ୍ପର୍କରେ ଠିକ୍ ସମୟରେ ସୂଚନା ଦିଆଯାଉ ନାହିଁ, ଏବଂ ହସ୍ପିଟାଲରେ ଭର୍ତ୍ତି କରିବାକୁ ନେଇ କେହି କାହା କଥା ଶୁଣୁ ନାହାନ୍ତି । ଜଣେ ସରକାରୀ କର୍ମଚାରୀ ସେପ୍ଟେମ୍ବର ୧୩ ତାରିଖରେ ସ୍ୱାବ୍ ଟେଷ୍ଟ କରାଇଥିଲେ । ୧୮ ତାରିଖ ସୁଦ୍ଧା ତାଙ୍କର କୌଣସି ରିପୋର୍ଟ ଆସିଲା ନାହିଁ । ୧୯ ତାରିଖ ଦିନ ନିଜ ପ୍ରଚେଷ୍ଟାରେ ଖୋଳତାଡ଼ କରି ଜାଣିବାକୁ ପାଇଲେ ଯେ, ତାଙ୍କୁ କରୋନା ହୋଇଛି । ଏହି ୬ ଦିନ ସେ ଆଉ କେତେ ଜଣଙ୍କୁ ରୋଗୀ କରାଇବାରେ ସହାୟକ ହୋଇଥିବେ, ତାହା କିଏ ଜାଣେ?\nଜଣେ ରୋଗୀ କରୋନାରେ ପ୍ରାଣ ହରାଇବାର ୧୦ ଦିନ ପରେ ବିଏମ୍ସିରୁ ତାଙ୍କ ସ୍ୱାସ୍ଥ୍ୟ ସମ୍ପର୍କରେ ଜାଣିବା ପାଇଁ ଫୋନ୍ ଆସିଲା । ଅନ୍ୟ ଜଣେ ରୋଗୀଙ୍କ ମୃତୁ୍ୟର ଦୀର୍ଘ ଦିନ ପରେ ତାଙ୍କ ଆତ୍ମୀୟମାନେ ଜାଣିବାକୁ ପାଇଲେ ଯେ, ଡାକ୍ତରଖାନାରେ ତାଙ୍କର ମୃତୁ୍ୟ ଘଟିଛି । ତା ଛଡ଼ା ଯେଉଁମାନେ ଘରେ ସଙ୍ଗରୋଧରେ ଅଛନ୍ତି ସେମାନେ ବର୍ଜ୍ୟବସ୍ତୁ କେଉଁଠି ପକାଇବେ ତାହା ମଧ୍ୟ ଜାଣି ପାରୁ ନାହାନ୍ତି । ପଜିଟିଭ୍ ଚିହ୍ନଟ ହେବା ପରେ କୌଣସି ଫୋନ୍ ବିଏମ୍ସି ପକ୍ଷରୁ ଆସୁନାହିଁ ।\nପ୍ରଥମତଃ ପରୀକ୍ଷା ସଂଖ୍ୟା ବଢ଼ୁନାହିଁ । ଚାରିଆଡୁ ସମାଲୋଚନା ହେବା ପରେ ସରକାର ସ୍ପଷ୍ଟୀକରଣ ଦେଲେ ଯେ, ହସ୍ପିଟାଲରେ ବେଡ୍ ଓ ଆଇସିୟୁ ବେଡ୍ ଅଛି । ତେବେ ରାଜଧାନୀ ଏବଂ କଟକରେ ସୃଷ୍ଟି ହୋଇଥିବା ପରିସ୍ଥିତି ପାଇଁ ୨ ମହାନଗର ନିଗମ ଦାୟୀ ବୋଲି କହିବାକୁ ପଡ଼ିବ । ଅଥଚ ଏହା ସ୍ୱୀକାର କରିବାକୁ ଅଧିକାରୀମାନେ ନାରାଜ୍ ।\nତେବେ କାହାକୁ କହିବେ ଲୋକ? ମୁଖ୍ୟ ସେନାପତି ମୁଖ୍ୟମନ୍ତ୍ରୀ ନବୀନ ବାବୁ ୭ ମାସ ହେଲା ଆତ୍ମଘୋଷିତ ସଙ୍ଗରୋଧରେ । ବୟସ ଦୃଷ୍ଟିରୁ ତାଙ୍କୁ ଦୋଷ ଦିଆଯାଇ ନ ପାରେ । କିନ୍ତୁ ସ୍ୱାସ୍ଥ୍ୟମନ୍ତ୍ରୀ ନବ ଦାସ ଗଲେ କୁଆଡେ? କରୋନାକୁ ନେଇ ତାଙ୍କର କୌଣସି ସ୍ୱର ଶବ୍ଦ ଶୁଭୁନାହିଁ । ନିକଟରେ ଝାରସୁଗୁଡ଼ା କୋଭିଡ୍ ହସ୍ପିଟାଲରେ ସଙ୍ଗରୋଧ ୱାର୍ଡରେ ଦୁଇଟି ଶବ ପଡ଼ି ରହିଥିବା ଭିଡ଼ିଓ ଭାଇରାଲ ହେବା ସତ୍ତ୍ୱେ କୌଣସି ପ୍ରତିକ୍ରିୟା ଦେଲେ ନାହିଁ ନବ ।\nକୋଭିଡ୍ ପରିଚାଳନାର ମୁଖ୍ୟ ହେଉଛନ୍ତି ୫-ଟି ସଚିବ ଭିକେ ପାନ୍ଦିଆନ୍ । ମାତ୍ର ସେ ଆଶ୍ଚର୍ଯ୍ୟଜନକ ନୀରବତା ଅବଲମ୍ବନ କରୁଛନ୍ତି । ଅଥଚ ଜୁନ୍ ମାସରେ ସେବଡ଼ ବଡ଼ ଖବରକାଗଜର ସମ୍ପାଦକମାନଙ୍କୁ ଆମନ୍ତ୍ରଣ କରି କୋଭିଡ୍ ରଣନୀତି ସମ୍ପର୍କରେ ସୂଚନା ଦେଇଥିଲେ । ଏବେ ସେ ଅନ୍ତତଃ ରାଜଧାନୀ ପରିସ୍ଥିତି ସମ୍ପର୍କରେ ମୁହଁ ଖୋଲୁ ନାହାନ୍ତି । ସେହିପରି ସ୍ୱାସ୍ଥ୍ୟ ସଚିବ ନିକୁଞ୍ଜ ଧଳଙ୍କୁ ନିଷ୍କ୍ରିୟ କରି ଦିଆଯାଇଛି । ଅଥଚ ଅତିରିକ୍ତ ମୁଖ୍ୟ ସଚିବ (ସ୍ୱାସ୍ଥ୍ୟ) ପ୍ରଦୀପ୍ତ ମହାପାତ୍ର ଆଉ ସାମ୍ନାକୁ ଆସୁନାହାନ୍ତି । ବଡ଼ ବିଚିତ୍ର ଅବସ୍ଥା ଭୁବନେଶ୍ୱରର । ଆଗକୁ କଟକ ଅବସ୍ଥା ମଧ୍ୟ ଠିକ୍ ଏମିତି ହେବାକୁ ଯାଉଛି । ଲୋକେ କେବଳ ଭଗବାନଙ୍କ ଭରସାରେ ।
